Թուրքիայի ազգային գրադարան

Թուրքիայի ազգային գրադարան, Թուրքիայի կենտրոնական գրադարանը, որը գտնվում է Անկարայում։ Հիմնադրվել է 1946 թվականի ապրիլի 15-ին։

Պատմություն 
Թուրքիայի ազգային գրադարանը հիմնադրվել է 1946 թվականի ապրիլի 15-ին Անկարայի Չանկայա շրջանում։ Ի սկզբանե գրադարանն ունեցել է 8000 տպագիր աշխատանք․ մեկ տարվա ընթացքում ֆոնդի ընդլայնման շնորհիվ գրադարանն ունեցել է նոր շենքի կարիք։ Հավաքածուն հանրությանը հասանելի դարձնելու համար 1947 թվականի ապրիլի 17-ին գրադարանը տեղափոխվել է ժամանակավոր շենք։ Շուտով գրադարանային ֆոնդը կազմել է 60 000 ցուցանմուշ։ Պաշտոնապես գրադարանը սկսել է գործել 1948 թվականի օգոստոսի 16-ից։ Ներկայումս գրադարանի շենքը գործածվում է որպես Անկարայի հանրային գավառական գրադարան։ Ըստ Թուրքիայի Ազգային մեծ ժողովի 1950 թվականի մարտի 23-ին ընդունած օրենքի Ազգային գրադարանը դարձել է առանձին իրավաբանական դեմք, որը կախված չէ կրթության նախարարությունից։ Ընդունումից 9 օր անց օրենքը ուժի մեջ է մտել և հրապարակվել է T.C. Resmi Gazete թերթում։

1965 թվականին ծրագրվել է Ազգային գրադարանի նոր շենքի կառուցումը, քանի որ գոյություն ունեցող շենքն ապագայում չէր կարող համապատասխանել գրադարանի պահանջներին։ Շինարարությունը սկսվել է 1973 թվականին և ավարտվել է 1983 թվականի օգոստոսի 5-ին։ Շենքի շինարարության ավարտից ի վեր գրադարանը սպասարկել է իր հաճախորդներին շուրջ 39 000 մ² տարածքում։

Համաձայն 1934 թվականի տպագիր հոդվածների և նկարների բնաքաղման մասին օրենքի Ազգային գրադարան պիտի ուղարկվի երկրում հրապարակված յուրաքանչյուր ստեղծագործության պատճենը։ 2017 թվականի տվյալներով գրադարանի արխիվում են գտնվում շուրջ 4087909 ձեռագիր և տպագիր աշխատանքներ։ Միևնույն թվականի վիճակագրության համաձայն Ազգային գրադարանի օգտատերերի թիվը կազմել է 629 905 մարդ (գրանցված է 26 478 մարդ)։

Գրադարանը Եվրոպական ազգային գրադարանների կոնֆերանսի և Europeana-ի անդամ է։

Ծանոթագրություններ

Արտաքին հղումներ 
 Milli Kütüphane (National Library of Turkey)
 National Library List

Ազգային գրադարաններ